Neopredijeljeni tzv. superdelegati odlučit će tko će biti demokratski predsjednički kandidat
Većina stručnjaka smatra da je praktički nemoguće za senatoricu Clinton da po broju glasova dostigne Obamu, te da je za nju jedini nači
Najnovije ankete pokazuju da senatorica Hillary Clinton ima prednost od šest posto nad svojim suparnikom senatorom Barackom Obamom uoči predsjedničkim primarnih izbora u saveznoj državi Pennsylvaniji koji se održavaju u utorak. Vjeruje se da će se demokratska izborna utrka nastaviti sve do kraja sezone primarnih stranačkih izbora početkom lipnja. Međutim, mnogi članovi demokratske stranke i politički analitičari počinju glasno pitati kad će utrka završiti. Senator Barack Obama i dalje vodi po broju delegata i po ukupnom broju glasova u bitci za predsjedničku nominaciju Demokratske stranke. Međutim, senatorica Clinton računa na pobjedu u Pennsylvaniji kako bi ostala u utrci, vjerojatno sve do nacionalne konvencije Demokratske stranke krajem kolovoza. "Dosljedno pokazujem da mogu pobijediti, jer ja vjerujem da mogu. Znate, ljudi ponekad zaključuju da ja kažem kako netko drugi ne može pobijediti. Ja mogu pobijediti. Znam da mogu pobijediti. Zato se u sve to upuštam svaki dan". Senatorica Clinton i pristaše njene kampanje kritiziraju Obamu zbog njegovog opisa glasača u malim gradovima Pennsylvanije kao ogorčenih ljudi zbog ekonomskih nedaća koji su skloni posjedovanju oružja i religiji. Obama kaže da se nespretno izrazio, međutim, stoji iza svojih riječi da su glasači postali umorni od praznih ekonomskih obećanja od strane obje političke stranke. Neki politički analitičari vjeruju da bi napadi senatorice Clinton na Obamu mogli dati republikancima puno municije u općoj izbornoj kampanji, bude li Obama postao kandidat Demokratske stranke. Ali Obama ustraje u tome da će biti u stanju ujediniti stranku i pobijediti republikanskog predsjedničkog kandidata senatora Johna McCaina na izborima u studenome. "Apsolutno sam uvjeren da će do kolovoza i stranačke konvencije demokrati biti ujedinjeni jer žarko žele da netko donese promjene u ovoj zemlji". Kampanja senatorice Clinton se nada da će Obamine opaske oslabiti njegov položaj među tzv. superdelegatima, višim dužnosnicima Demokratske stranke koji sudjeluju na nacionalnoj konvenciji kao delegati koji ne moraju slijediti nikakve smjernice o tome kome će dati svoj glas. Oko polovice od otprilike 800 superdelegata već su obećali svoj glas ili Baracku Obami ili Hillary Clinton, a analitičari predviđaju da koji od njih osvoji većinu preostalih glasova najvjerojatnije će postati kandidat Demokratske stranke. Većina stručnjaka smatra da je praktički nemoguće za senatoricu Clinton da po broju glasova dostigne Obamu, te da je za nju jedini način da osvoji nominaciju taj da uvjeri dovoljan broj superdelegata da ju podrže na konvenciji. Međutim, neki ugledni članovi demokratske stranke ovo smatraju uznemirujućim. Među njima je i predsjedateljica Zastupničkog doma američkog Kongresa Nancy Pelosi. "Demokratskoj stranci bit će nanesena velika šteta ukoliko se bude stekao dojam da su superdelegati preokrenuli volju naroda". Neki demokrati boje se da bi njihovoj stranci mogla biti nanesena šteta ukoliko se nastavi utrka između Hillary Clinton i Baracka Obame sve do konvencije u kolovozu, jer bi to otežalo da se stranka ujedini iza jednog kandidata na vrijeme a prije izbora u studenome. Predsjednik Demokratske stranke Howard Dean traži od članova da se stranka ujedini iza jednog kandidata znatno prije konvencije u kolovozu. Politički stručnjaci kažu da bivša prva američka dama mora postići dobre rezultate u preostalim primarnim izborima kako bi opravdala nastavak nominacijske bitke. U suprotnom na nju će biti vršen sve veći pritisak da prepusti nominaciju Obami znatno prije konvencije. Bruce Miroff je profesor političkih znanosti na Sveučilištu države New York u Albanyju. "Samo ako senatorica Clinton postigne dramatične rezultate između sada i zadnjeg glasovanja početkom lipnja, a i dalje bude zaostajala po broju delegata, moći će ostati u utrci. Međutim, za to će morati ostvariti neke velike pobjede. U suprotnom, mislim da svatko u stranci zna da bi bila apsolutna katastrofa da se uđe u turbulentnu konvenciju krajem kolovoza jer praktički ne bi bilo vremena da se stranka ujedini. Tako da mislim ukoliko ne bude dramatičnog poravnavanja u utrci, stranka će se ujediniti iza svog kandidata, kako sugerira Howard Dean, do kraja lipnja". Kongresnik iz Massachusettsa Barney Frank izjavio je za Associated Press da bi demokratski kandidat koji ne bude u vodstvu trebao napustiti izbornu utrku do 3. lipnja, datuma kad se održavaju posljednja dva stranačka izjašnjavanja Demokratske stranke u državama South Dakota i Montana. Mnogi superdelegati mogli bi se složiti s kongresnikom Frankom ukoliko senatorica Clinton ne pobudi nove sumnje u Obamine izgleda protiv John McCaina na općim izborima tijekom nekoliko sljedećih tjedana.